CELEX: 32017D1840
Language: da
Date: 2017-10-09 00:00:00
Title: Kommissionens gennemførelsesafgørelse (EU) 2017/1840 af 9. oktober 2017 om ændring af beslutning 2008/866/EF om beredskabsforanstaltninger, som suspenderer importen fra Peru af visse toskallede bløddyr bestemt til konsum for så vidt angår dens anvendelsesperiode (meddelt under nummer C(2017) 6719) (EØS-relevant tekst. )

11.10.2017   
            
            
               DA
            
            
               Den Europæiske Unions Tidende
            
            
               L 261/24
            
         KOMMISSIONENS GENNEMFØRELSESAFGØRELSE (EU) 2017/1840
   af 9. oktober 2017
   om ændring af beslutning 2008/866/EF om beredskabsforanstaltninger, som suspenderer importen fra Peru af visse toskallede bløddyr bestemt til konsum for så vidt angår dens anvendelsesperiode
   
      
         (meddelt under nummer C(2017) 6719)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. i), og
   ud fra følgende betragtninger:
   
               (1)
            
            
               Ved forordning (EF) nr. 178/2002 er der fastlagt generelle principper, som i Unionen og på nationalt plan skal finde anvendelse på fødevarer og foder i almindelighed og på fødevare- og fodersikkerhed i særdeleshed. Forordningen indeholder bestemmelser om beredskabsforanstaltninger i tilfælde, hvor det er åbenbart, at fødevarer eller foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.
            
         
               (2)
            
            
               Kommissionens beslutning 2008/866/EF (2) blev vedtaget efter et udbrud af hepatitis A hos mennesker, som blev sat i forbindelse med indtagelse af toskallede bløddyr fra Peru, som var forurenet med hepatitis A-virus. Beslutningen om beredskabsforanstaltninger, som suspenderer importen fra Peru af visse toskallede bløddyr bestemt til konsum, skulle oprindeligt anvendes indtil den 31. marts 2009.
            
         
               (3)
            
            
               Perus kompetente myndighed blev anmodet om at stille tilfredsstillende garantier for, at de mangler, der er konstateret i systemet til kontrol af virus i levende toskallede bløddyr, er blevet afhjulpet. Det har derfor været nødvendigt at forlænge beredskabsforanstaltningerne, indtil effektiviteten af de korrigerende foranstaltninger kan påvises. Hidtil er anvendelsesperioden for beslutningen blevet forlænget flere gange, senest til den 30. november 2017 ved Kommissionens gennemførelsesafgørelse (EU) 2015/2022 (3).
            
         
               (4)
            
            
               For at kontrollere, om de seneste garantier fra Perus kompetente myndighed er effektive og tilstrækkelige til at ophæve beredskabsforanstaltningerne, planlagde Kommissionens tjenestegrene et auditbesøg i maj 2017. På grund af de alvorlige vejrforhold i forbindelse med vejrfænomenet »El Niño«, som ramte Peru i marts og april 2017, og konsekvenserne af forholdene for produktionen af toskallede bløddyr i Peru, blev auditbesøget dog udskudt til september 2017.
            
         
               (5)
            
            
               Anvendelsesperioden for beslutning 2008/866/EF bør derfor ændres. Forlængelsen af anvendelsesperioden for beslutning 2008/866/EF kan blive revideret afhængigt af resultaterne af Kommissionens auditbesøg.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   I artikel 5 i beslutning 2008/866/EF ændres »den 30. november 2017« til »den 30. november 2018«.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 9. oktober 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 31 af 1.2.2002, s. 1.
   
      (2)  Kommissionens beslutning 2008/866/EF af 12. november 2008 om beredskabsforanstaltninger, som suspenderer importen fra Peru af visse toskallede bløddyr bestemt til konsum (EUT L 307 af 18.11.2008. s. 9).
   
      (3)  Kommissionens gennemførelsesafgørelse (EU) 2015/2022 af 10. november 2015 om ændring af beslutning 2008/866/EF om beredskabsforanstaltninger, som suspenderer importen fra Peru af visse toskallede bløddyr bestemt til konsum, for så vidt angår dens anvendelsesperiode (EUT L 295 af 12.11.2015, s. 45).